Diari Oficial de la Generalitat Valenciana


Sumari del DOGV 5253, del 08-05-2006 (2006/4338)

Bases genèriques de les convocatòries per a la provisió de llocs de treball pel procediment de concurs de mèrits de l'Ajuntament de Busot.
------------------------------------------------------------------------------------------------------------------------------------------

### Dades del document

Número de DOGV
:   5253

Data del DOGV
:   08-05-2006

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2006/4338


Data del document
:   30-03-2006

Organisme emissor
:   Ajuntament de Busot

Tipus de document
:   Convocatòria

Descriptors 

:   * Busot
    * concurs administratiu
    * administració local
    * procediment administratiu

Bases genèriques de les convocatòries per a la provisió de llocs de treball pel procediment de concurs de mèrits de l'Ajuntament de Busot. [2006/F4338]   
La Junta de Govern Local de l'Ajuntament de Busot, en la sessió amb caràcter ordinari del dia 27 de març de 2006, va aprovar les bases genèriques de les convocatòries per a la provisió de llocs de treball pel procediment de concurs de mèrits de l'Ajuntament de Busot.  
Bases genèriques de les convocatòries per a la provisió de llocs de treball pel procediment de concurs de mèrits: aprovació.  
En compliment del que disposen els articles 12 del «Conveni sobre les condicions de treball del personal laboral» i l'«Acord sobre les condicions de treball del personal funcionari» d'este ajuntament, i de conformitat amb l'acord adoptat per la Mesa General de Negociació en la sessió del dia 10 de març de 2006, per unanimitat dels presents (en total quatre) s'acorda:  
Primer. Aprovar les bases genèriques d'aplicació a les convocatòries per a la provisió de llocs de treball pel procediment de concurs de mèrits, el text de les quals s'adjunta com a annex al present acord.  
Segon. Que es procedisca a la publicació de les bases aprovades en el tauler d'anuncis i en el Butlletí Oficial de la Província d'Alacant, als efectes oportuns.   
ANNEX  
Bases genèriques de les convocatòries per a la provisió de llocs de treball, pel procediment de concurs de mèrits  
Base primera. Normes generals  
L'Ajuntament de Busot realitzarà les convocatòries per a la provisió dels llocs de treball que siguen necessàries, pel procediment de concurs de mèrits, d'acord amb les bases específiques que a este efecte s'establisquen. Les dites bases hauran de contindre la denominació, nivell, retribucions complementàries i la descripció i localització quan procedisca dels llocs de treball oferits, els requisits indispensables per al seu exercici, els mèrits a valorar, així com la previsió, si és el cas, de memòries o entrevistes, i la puntuació mínima que haurà d'obtindre's per a l'adjudicació dels llocs convocats.   
Base segona. Requisits dels candidats  
Podran participar en els concursos els funcionaris i el personal laboral al servici d'esta corporació, siga quina siga la seua situació administrativa, excepte els suspensos en ferm, mentre dure la suspensió, i els excedents voluntaris per interés particular durant el termini legal obligatori de permanència en la dita situació, sempre que reunisquen les condicions generals exigides en la relació de llocs de treball i els requisits determinats en les corresponents convocatòries específiques, en la data en què acabe el termini per a presentar instàncies.   
S'haurà de romandre en cada lloc de treball amb destinació definitiva un mínim de dos anys per a poder participar en els concursos de provisió, excepte en els supòsits següents:   
a) Quan es trobe sotmés en un procés de remoció, per qualsevol de les causes previstes en l'article 20 de la Llei de la Funció Pública Valenciana.   
b) Quan estiga ocupant el primer destí definitiu que li haja sigut adjudicat.   
c) Quan el lloc que s'ocupa s'haguera obtingut com a resultat d'un procés de reassignació d'efectius.   
d) Quan es produïsca el reingrés amb reserva del lloc del mateix nivell.   
Base tercera. Sol·licituds, llista provisional i definitiva  
Els que reunisquen les condicions assenyalades i desitgen participar en els concursos que es convoquen, ho sol·licitaran per mitjà d'instància dirigida a l'alcalde president de l'Ajuntament de Busot. L'han de presentar en el Registre General d'este, i indicar els mèrits que posseïxen i que són objecte del concurs convocat. Els mèrits hauran d'estar contrets i justificats, de la manera que s'indica en la base sisena, en la data en què expire el termini de presentació d'instàncies.   
En el cas que un mateix sol·licitant optara a dos o més llocs de treball dels convocats, haurà de formular petició independent per cada un d'ells, i indicar l'orde de preferència en què estos se sol·liciten, com també adjuntar la documentació que es menciona en la base sisena.  
El termini de presentació d'instàncies serà de 20 dies hàbils, comptats a partir de l'endemà de la publicació de la convocatòria en el Butlletí Oficial de la Província d'Alacant.   
Finalitzat el termini de presentació d'instàncies, l'alcalde president dictarà una resolució que declare aprovada la llista provisional d'admesos i exclosos, que es farà pública en el tauler d'edictes de la corporació.   
Contra la dita resolució es concedirà un termini de 10 dies per a reclamacions. Les dites reclamacions, si n'hi haguera, seran acceptades o rebutjades en la resolució per la qual s'aprove la llista definitiva, i tal resolució es farà pública junt amb la composició de la Comissió de Valoració, en el tauler d'anuncis de l'ajuntament de conformitat amb el que preveu la base següent.   
Base quarta. Comissió de Valoració  
Els concursos de mèrits seran fallats per una Comissió de Valoració, composta pels membres següents:   
. President: l'alcalde o regidor en qui delegue.   
. Secretari: el secretari de la corporació o funcionari en qui delegue.   
. Vocals:  
· El responsable del servici a què pertanga el lloc de treball seleccionat o, si no n'hi ha, el funcionari o personal laboral que designe l'alcalde.   
· Un especialista o expert en la matèria designat pel president de la corporació, amb el seu respectiu suplent.   
· 2 representants designats pel delegat de personal funcionari/laboral.   
Tots els membres de la comissió tindran veu i vot.   
La comissió no podrà constituir-se ni actuar sense la presència, almenys, de la meitat dels seus membres, entre els quals s'haurà de comptar, necessàriament, amb el president i el secretari d'esta. La dita comissió, una vegada constituïda, queda facultada per a resoldre qualsevol dubte o incident que poguera sorgir durant la celebració del concurs.   
Els vocals de la comissió hauran de pertànyer a cossos o escales de grup de titulació igual o superior a l'exigit per als llocs convocats i almenys la meitat més un dels seus membres hauran de tindre la titulació corresponent a la mateixa àrea de coneixements dels llocs convocats. A més, per a aquells llocs en què s'establisca l'elaboració d'una memòria, hauran de posseir grau personal o exercir llocs de nivell igual o superior al dels convocats. Així mateix, hauran d'abstindre's d'intervindre quan concórreguen les circumstàncies previstes en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i comunicar-ho a l'alcalde president. Els interessats podran recusar-los per les mateixes causes, en la forma prevista en l'article 29 de l'indicat text legal. Les comissions de valoració podran sol·licitar i obtindre l'assessorament d'especialistes quan ho estimen necessari o convenient. Les dites assessores o els assessors es limitaran a l'exercici de les seues respectives especialitats i prestaran la seua col·laboració a les comissions exclusivament basant-se en estes, amb veu i sense vot.   
La composició de la Comissió de Valoració es publicarà en el tauler d'anuncis de l'ajuntament, almenys, amb cinc dies d'antelació a la data de celebració del concurs.   
Base cinquena. Valoració dels mèrits  
La valoració dels mèrits per a l'adjudicació dels llocs de treball convocats, s'ajustarà al que establix l'Orde de 20 de gener de 2000, del conseller de Justícia i Administracions Públiques, per la que s'aproven els barems generals d'aplicació als concursos de mèrits per a la provisió de llocs de treball (DOGV número 3.677, de data 31 de gener de 2000), modificada per la Resolució de 13 de setembre de 2000, de la Direcció General de la Funció Pública de la Conselleria de Justícia i Administracions Públiques, per la que es disposa la publicació de la interlocutòria dictada pel Tribunal Superior de Justícia de la Comunitat Valenciana de suspensió de determinats articles de l'orde anteriorment citada (DOGV número 3.843, de data 25 de setembre de 2000).  
Base sisena. Justificació dels mèrits al·legats  
A fi de justificar els mèrits al·legats en la instància, els aspirants hauran de procedir de la manera següent:   
. L'antiguitat per servicis prestats en l'administració pública que conste en l'expedient personal dels interessats, així com el grau personal, no serà necessari acreditar-los, però sí s'hauran d'indicar en la sol·licitud.   
. Els cursos de formació i perfeccionament realitzats, que s'al·leguen en la sol·licitud, per a la seua valoració hauran d'acreditar-se documentalment de manera obligatòria, amb indicació expressa del nombre d'hores lectives de què va constar cada curs. Si no es fa menció d'esta última circumstància o, si és el cas, no es justifica l'homologació, no seran valorats els cursos que s'al·leguen.   
. Les titulacions acadèmiques i altres cursos a què es referix el barem dels concursos de mèrits citat en la base anterior, hauran d'acreditar-se, documentalment, amb l'aportació del títol o certificat corresponent o fotocòpia compulsada d'estos junt amb la instància.   
Base setena. Resolució del concurs de mèrits, nomenament i presa de possessió  
La Comissió de Valoració sense perjuí que, quan ho considere necessari o convenient efectue altres publicacions, immediatament abans de redactar la proposta de resolució, posarà de manifest als interessats, per mitjà de la seua publicació al tauler d'anuncis de l'ajuntament, les puntuacions adjudicades en les distintes fases de valoració del concurs.   
Els interessats, en el termini de 10 dies hàbils a comptar a partir del següent al de la publicació, podran al·legar el que estimen pertinent davant de la Comissió de Valoració del concurs.   
La Comissió de Valoració, amb les al·legacions presentades, tant les estimades com les desestimades, publicarà en el tauler d'anuncis de la corporació la llista d'aspirants per orde de major a menor puntuació total obtinguda i elevarà a l'alcalde l'acta d'esta, en què figurarà la mencionada llista, a fi que resolga definitivament l'òrgan competent.   
En les resolucions d'adjudicació dels concursos s'indicarà la data en què haurà d'efectuar-se el cessament en els actuals llocs de treball i la presa de possessió dels destins adjudicats, excepte casos de força major degudament justificats. El termini de presa de possessió començarà a comptar-se a partir de l'endemà del cessament.   
L'orde de prioritat per a l'adjudicació dels llocs de treball convocats vindrà donat per la puntuació total obtinguda, segons el barem de mèrits específics. A igualtat de puntuació total es dirimirà l'empat a favor de l'aspirant amb major antiguitat a l'ajuntament. En cas de persistir l'empat, es dirimirà a favor de l'aspirant de major edat.   
En els concursos de llocs amb la mateixa denominació, però amb distints destins, l'elecció d'estos es realitzarà conforme a l'orde de puntuació obtinguda pels aspirants del concurs realitzat.   
A la vista de l'anterior, l'òrgan municipal competent efectuarà el nomenament en els llocs de treball objecte del concurs, dels aspirants proposats.   
Per a poder efectuar el nomenament, l'aspirant haurà d'haver obtingut un mínim del 30% de la puntuació total establida en el barem general.   
Els que, sense causa justificada, no prenguen possessió dins del termini assenyalat, perdran tots els drets derivats de la superació del concurs de mèrits i del subsegüent nomenament conferit.   
Base huitena. Publicació de les convocatòries i les seues bases  
Les convocatòries i les seues bases es publicaran al tauler d'anuncis de l'ajuntament i en el Butlletí Oficial de la Província d'Alacant, una vegada aprovades per l'alcalde o per l'òrgan en què haja delegat.   
Base novena. Incidències  
L'alcalde queda facultat per a realitzar tots els tràmits que siguen necessaris per a resoldre qualsevol dubte que es produïsca en allò no previst en estes bases, i vetlarà pel bon orde del desenvolupament de la convocatòria, fins al lliurament de l'expedient a la Comissió de Valoració.   
La Comissió de Valoració queda facultada així mateix per a resoldre les incidències que es produïsquen i els dubtes que es plantegen sobre la interpretació de les bases i per a adoptar els acords o resolucions necessaris per a mantindre el bon orde en els concursos de mèrits, i en general, en el desenvolupament de les convocatòries, mentre dure la seua actuació.   
Base deu. Relació amb les bases específiques  
Estes bases genèriques es complementaran amb les bases específiques que s'aproven per a cada convocatòria.   
En cas de contradicció o discrepància entre el contingut d'ambdues classes de bases, prevaldrà el que es dispose en les específiques.   
Base onze. Impugnació i revocació de la convocatòria  
Les presents bases, les convocatòries que es realitzen i les bases específiques que les complementen podran ser impugnades, per mitjà de la interposició potestativa del recurs de reposició, en el termini d'un mes, davant d'este ajuntament, o recurs contenciós administratiu en el termini de dos mesos davant, a elecció seua, del corresponent jutjat contenciós administratiu d'Alacant o el corresponent a la circumscripció on tinga el seu domicili, de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció que en fa la Llei 4/1999 i els articles 10, 11 i 14 de la Llei 29/1998, de 13 de juliol, Reguladora de la Jurisdicció Contenciosa Administrativa, i sense perjuí de qualsevol altre recurs que es poguera interposar.   
L'alcalde president o l'òrgan en què haja delegat, podrà deixar sense efecte les convocatòries, sense més tràmits que els corresponents acords municipals, en qualsevol moment anterior a la correcta presentació de la instància de qualsevol aspirant.   
En els altres casos, per a l'anul·lació o revisió d'ofici dels acords d'aprovació de les convocatòries o les bases, caldrà ajustar-se al que establixen els articles 53 i 110 de la Llei 7/1985 i en les altres disposicions concordants i complementàries.   
Base dotze. Desistiment i renúncia  
Només es podrà desistir de la petició de prendre part en un concurs abans que finalitze el termini de presentació de sol·licituds, llevat que en la convocatòria s'indique una altra data posterior. La renúncia a les destinacions obtingudes per concurs no tindrà efecte, llevat que s'haguera obtingut un altre lloc segons resolució d'una convocatòria concurrent, i en este cas s'haurà d'exercir l'oportuna opció dins del termini assenyalat per a la presa de possessió. Així mateix podrà desistir-se de la participació en el concurs o renunciar-se al lloc adjudicat quan transcórreguen més de 12 mesos entre la convocatòria i la resolució del concurs.   
Base tretze. Recursos i reclamacions contra els actes de la Comissió de Valoració  
Contra les propostes finals de les comissions de valoració, i en general, contra els actes de tràmit que determinen la impossibilitat de continuar el procediment selectiu o produïsquen indefensió, de les dites comissions de valoració, es podrà interposar el recurs d'alçada davant l'alcalde president, que serà resolt per ell mateix o per l'òrgan en què haja delegat.   
Contra els altres actes de tràmit, els interessats podran presentar les reclamacions i formular les al·legacions que desitgen, davant de les dites comissions de valoració. Les reclamacions i al·legacions esmentades s'hauran de tindre en compte per l'òrgan que adopte les decisions que posen fi als respectius procediments.   
El que es fa públic per a coneixement general.  
Busot, 30 de març de 2006.. L'alcalde president: F. Javier Alberola Alemany.